khistorydata/jeongjo-sjw-relations huggingface dataset:
정조 9년
李祖源。以義禁府言啓曰。時囚罪人沈定鎭李東植柳文植等。捧供後待判下。以草記照律事。命下矣。沈定鎭。以地方官。莫重殺獄罪人。不善防守。有此逃失之擧。三度寬限。終不能捕捉。難免重勘。罪取考律文。則大明律主守不覺失囚條有曰。凡獄卒不覺失囚者。減囚罪二等。司獄官減獄卒罪三等。名例有曰。二死三流。各同爲一減。大典推斷條有曰。犯私罪杖一百以上決杖。告身盡行追奪。先朝受敎內。王府決杖者。代以金贖矣。沈定鎭死囚罪減五等。杖七十收贖。告身盡行追奪。原春道金化縣生昌驛。徒一年半定配。而以問目內辭意。具罪目。依例發遣府羅將。押送配所。李東植。松禾縣殺獄逃躱罪人。又過加定百日之限。不得捕捉。一囚捕獲。不過容易之事。三度寬限。一味昧昧。自致稽滯。罪取考律文。則大明律制書有違條有曰。凡奉制書有所施行。而違者。杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。李東植。杖一百收贖。告身盡行追奪放送。柳文植。松禾縣殺獄逃躱罪人。限內不得捕捉。雖已遞歸。亦難免稽捕之罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十奪告身。三等犯枉法受贓外。笞杖竝收贖云矣。柳文植。杖八十收贖。奪告身三等放送。何如。傳曰。如有功議。各減一等。
정조 9년
李祖源。以義禁府言啓曰。時囚罪人沈定鎭。杖七十收贖。告身盡行追奪。原春道金化縣。徒一年半定配。李東植。杖一百收贖。告身盡行追奪。柳文植。杖八十收贖。奪告身。三等照律草記批旨內。如有功議。各減一等事。命下矣。柳文植十四代祖亮。開國功臣云。功減一等。杖七十收贖。奪告身二等放送。沈定鎭李東植等。無功議云矣。敢啓。傳曰。知道。討捕營之所不捉者。如松禾縣之殘邑。豈可捉納。況向日飭敎。專謂討捕營。則該縣監。但以當初失囚之罪勘過。不至於太寬。且此人。卽桂坊舊僚。已有待窠收用於桂坊之筵敎。沈定鎭定配。特爲分揀。罷職放送。可也。
정조 9년
李祖源。以兵曹言啓曰。再明日景慕宮齋宿時。申後出宮。道路由月覲門。軍兵不必多數待令。只以弘化門金虎門入直軍各六十名外。各營入直軍各留十名。馬兵各留五名。訓將都領。逌覲門外排立。待入齋室。從便結陣。禁軍以出番一番。別將率領。亦爲從便結陣。各其結陣信地。兵判與訓將。相議草記事。命下矣。軍兵結陣信地。臣與訓將相議。而逌覲門外排立軍兵。大駕入齋室後。環圍於景慕宮墻外。大將率標下軍。結陣於逌覲門外。中軍率禁衛營出番鄕軍。留駐於景慕宮大門外。馬兵觀旂橋結陣。騎士通化門前路結陣。禁軍等。別將率領。出宮時分左右侍衛。而日瞻門外落後。大駕入齋室後。移陣於館峴。還宮時。竝依出宮時例。還陣信地。俱爲便當。依此磨鍊。何如。傳曰。允。駕前別抄駕後禁軍。則自月覲門。分左右侍衛。使之結陣於日瞻門外。勿爲騎馬事。分付。可也。
정조 9년
禁府啓目。豐川前府使李東植原情云云。問目內辭緣。泛稱遲晩。所當請刑是白乎矣。待判下。以草記照律事命下。待判下。草記勘處。何如。判付啓。依允。
정조 9년
禁府啓目。松禾前縣監沈定鎭原情云云。問目內辭緣。泛稱遲晩。所當請刑是白乎矣。待判下。以草記照律事命下。待判下。草記勘處。何如。判付啓。依允。
정조 9년
禁府啓目。平山前府使柳文植原情云云。問目內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。且待判下。以草記照律事命下。待判下。草記勘處。何如。判付啓。依允。
정조 9년
乙巳二月二十七日辰時。上詣景慕宮展拜。還臨春塘臺。居齋儒生講製入侍時。行都承旨洪檢。左承旨趙興鎭。右承旨朴天行。左副承旨洪仁浩。右副承旨權以綱。同副承旨李祖源。假注書洪義浩李敬五。記注官金鳳顯。記事官李崑秀。檢校直提學徐有防。檢校直閣徐龍輔。檢校待敎尹行任。以次侍立。上具翼善冠衮龍袍。乘輿出貳極門。檢曰。敦寧都政李度默。除拜後過三日不爲出肅。依定式推考警責。仍卽牌招察任。何如。上曰。依爲之。出擧條駕至銅龍門。下敎曰。桂坊入直爲誰。知入。賤臣承命出問。以衛率鄭東愈。副率尹光柱仰達。至靑陽門。命書傳敎曰。圓點儒生製講。當分所爲之。抄啓文臣應講人及玉堂。春坊上下番。皆以參考進參事。分付。又命訓將戶判入侍。訓鍊大將具善復。戶曹判書鄭一祥承命進前。上曰。聖科不遠。墻垣修改。其前可以訖役否。善復等曰。役事。不過補其頹圮處而已。今幾訖役矣。上曰。卿等退去。看檢役處。好矣。又下敎曰。大司成率儒生。自集春門入來祗迎。仍設食堂事。分付。賤臣承命出傳。以食堂方張。待食堂罷後率入之意仰達。仍由月覲門。詣景慕宮。就版位。行禮如儀。仍詣廟內奉審。本宮提調鄭昌聖進前曰。神龕內糊紙處。年久間有罅痕。雖不大段。事當趁卽修補矣。上曰。不必移還安。初一日朔祭。兼行告由。出主時修改。伊日當由月覲門來宿齋殿。親行朔祭後告由。以此分付。可也。出擧條上還入齋殿。少頃乘輿出。由日瞻門月覲門詣春塘臺。陞御座。下敎曰。儒生數知入。賤臣承命出問。以一百三十七人仰達。上曰。圓點執冊。承旨洪檢。抄啓課講執冊。承旨洪仁浩爲之。試官率抄啓文臣。圓點儒生行禮事。分付。諸試官文臣儒生等入就拜位。行四拜禮訖。以次進伏。抄啓文臣鄭東觀等。以次進講大學書傳訖。上曰。儒生講製。從自願爲之。李祖源爲試所承旨。仍爲頒紙。可也。命書箋箴題。雙懸訖。命前大司成入侍。安岳郡守閔鍾顯承命進前。上曰。昨年以四書試講乎。鍾顯曰。然矣。上曰。然則講冊。以孟子爲之。試官。分四所試講。可也。一所試官吳載純徐有防尹行任金啓洛趙濟魯韓商新。二所試官徐有隣徐龍輔兪漢敬成種仁鄭東觀韓致應。三所試官金履素權以綱李崑秀鄭萬始李翼晉金熙朝李亨達。四所試官朴祐源朴天行鄭述祚沈晉賢李晴洪義浩等。分左右進伏。應講儒生。以次進講。仁浩曰。泮儒製講。分考有命。而抄啓文臣李書九。謂有情勢。終始逡巡。殊涉未安。推考。何如。上曰。依爲之。出擧條仁浩曰。殿座時侍衛。事體至重。而兵曹摠府堂上侍衛。無一人在班者。其在事體。誠極未安。竝推考警責。何如。上曰。依爲之。出擧條命書傳敎曰。近日紀綱。雖曰掃地。殿座時。侍衛所重何如。而兵曹摠府堂上。無一人在班。承宣請推之後。累度催促。終不入來。至於判堂則以本兵之長。旣在統率之地。不惟不能董飭。乃反躬犯。此而尋常看過。烏在其重侍衛之意。兵曹判書李在簡罷職。當該兵曹摠府堂上。亦爲罷職。又命書榻敎曰。兵曹摠府堂上前望單子入之。上曰。政官牌招開政。出榻敎又命書榻敎曰。承旨前望單子入之。待下批牌招。上曰。敦寧都正牌招。出榻敎命書傳敎曰。再明日有修改事。當詣景慕宮。齋宿受誓戒。攝儀旣未躬行。誓戒勢難親享。壇享亦爲攝儀事。該曹知悉。又命書傳敎曰。嘗見列朝故事。太廟朔望祭享。或有親行之時。每欲仰述。而特因近例之甚罕。未之行焉。今番本宮朔祭親行告由。蓋欲仰述故事。修改處。亦不過暫時擧行者。道路。旣令從便磨鍊。出還宮服色。以衮袍爲之。百官行禮置之。以此分付。又命書傳敎曰。景慕宮修改處。係是龕內。塗排菱花。間間改塗。旣無移還安節次。待出主時。卽爲修改。匠手則不宜出入廟中。戶曹堂郞。率別看役及計士等。擧行事。分付。又命書傳敎曰。再明日景慕宮齋宿時。申後出宮。道路由月覲門。軍兵不必多數待令。只以弘化門金虎門入直軍各六十名外。各營入直軍各留十名。馬軍各留五名。訓將都領。逌覲門外排立。待入齋室。從便結陣。禁軍。以出番一番。別將率領。亦爲從便結陣。各其結陣信地。兵判與訓將。相議草記。此後由月覲門經宿時。依此定式施行。宮大門把守。以禁營出番鄕軍一哨擧行。屬之訓將事。分付。此是咫尺之地。無異闕內。留營留陣斥堠等事。竝除之。又命書榻敎曰。再明日經宿時。雲寶劍除之。別雲劍及宣傳官外。侍衛皆以入直磨鍊。興鎭曰。新除授兵曹判書趙時俊。卽爲牌招。傳授命召。何如。上曰。依爲之。出擧條命書榻敎曰。兵曹參判。解由勿拘。又命書傳敎曰。再明日齋宿相値。次對。明日來會。諸生進講訖。通禮告禮畢。仍還內。諸臣以次退出。
정조 9년
乙巳二月二十七日酉時。上御誠正閣。召對入侍時。參贊官李祖源。檢校直閣徐龍輔。侍讀官鄭萬始。檢討官兪漢敬。假注書李敬五。記注官金鳳顯。記事官李崑秀。以次進伏訖。上命讀周禮考工記。萬始等讀奏訖。上命陳文義。萬始曰。考工記一篇。上自王公大夫之道。下至工匠器用之微。規模制度。纖悉具備。而第伏念規度。猶非急先務耳。董飭百工。咸凝庶績之要。唯在以靜待動。以簡制煩。伏願於此體念焉。上曰。所奏。好矣。漢敬曰。今以鍾制言之。尺度之間。若有少差。則不協于律。不成其器。是不過一物。而亦可推之於修身之工矣。大禹之德。稱之以聲爲律身爲度。凡於一動一靜之際。每軫規度之或差。期之以不踰矩。是臣區區之望也。上曰。其言。亦好矣。祖源等曰。上下番旣已悉陳。臣無可達之辭矣。上命書傳敎曰。農作方殷。此時守令。不可一刻曠官。一司未署經者至於五人之多云。憲府除署經。使之明日一體辭朝。次對同爲入侍。又命書傳敎曰。此人固有可取。今日筵奏。又甚可嘉。兵曹參知金履正。內下弦弓一張賜給。仍命退。諸臣以次退出。
정조 9년
行都承旨李致中齋宿。左承旨趙興鎭齋宿。右承旨李祖承齋直。左副承旨洪仁浩齋宿。右副承旨權以綱齋宿。同副承旨李祖源齋直。注書朴能源病一員未差。假注書洪義浩齋宿李敬五齋直。事變假注書李德鉉仕。
정조 9년
傳于李祖源曰。大臣備局堂上引見。
정조 9년
傳于李祖源曰。右承旨。聞有實𧏮云。許遞。前望單子入之。待下批牌招察任。
정조 9년
傳于李致中曰。工房承旨入侍。
정조 9년
傳于李致中曰。軍士房承旨入侍。
정조 9년
有政。吏批。判書李命植進。參判徐有防進。參議未差。行都承旨李致中進。以李思祚爲執義。崔景岳爲掌令。朴基正李彦祜爲正言。黃昇源爲敦寧都正。趙時俊爲軍器提調訓鍊都監提調禁衛提調御營提調。昆陽郡守金樂佑換差事。承傳。長連縣監具善德仍任事。承傳。贈戶參李載晩贈戶判例兼。贈左承旨李儀徵贈戶參例兼。都摠管。李聖源考祖考。
정조 9년
兵批。判書趙時俊病。參判洪檢入直進。參議權。參知金履正病。左承旨趙興鎭進。副護軍申鴻周。副司直金履素李鼎揆。
정조 9년
副摠管前望單子入之。李聖圭李東曄落點。
정조 9년
李祖源啓曰。大司憲李敬養。司諫李敬一。獻納李延伋。持平李庚運。特敎牌招之下。謂有情勢。屢度催促。終不入來。監試官望。無以備員受點。事體所在。誠極未安。推考警責。何如。傳曰。臺諫之帶推行公。自是當然之事。至於都憲處義。尤無義意。今日朝綱。雖曰掃地。堂下臺諫之逡巡於勿呼望之時。前所未聞。政院豈可以此煩稟。更加各別嚴飭。監試官望筒。卽爲書入。
정조 9년
以大司諫徐有成。司諫李敬一。獻納李延伋。掌令朴長卨。持平李庚運柳甲基牌不進罷職傳旨。傳于李祖承曰。只推。
정조 9년
李祖承。以禮曹言啓曰。卽接東關王廟守直官所報。則閑雜無賴輩四五人。酗酒突入於廟門咫尺之內云。事極驚駭。聞已拘留。竝令該曹。照法勘處之意。分付。何如。傳曰。允。
정조 9년
李祖承。以義禁府言啓曰。沈定鎭。杖七十收贖。告身盡行追奪。金化縣徒一年半定配草記批旨內。討捕營之所不捉者。如松禾之殘邑。豈可捉納。況向日飭敎。專謂討捕營。則該縣監。但以當初失囚之罪勘過。不至於太寬。且此人。卽桂坊舊僚。已有待窠收用於桂坊之筵敎。沈定鎭定配。特爲分揀。罷職放送可也事。命下矣。依傳敎。沈定鎭定配分揀。罷職放送之意。敢啓。傳曰。知道。
정조 9년
李祖源。以兵曹言啓曰。今此謁聖武科初試時。試官望中時無職名人。依例口傳付軍職。何如。傳曰。允。
정조 9년
李祖源。以一所巡廳言啓曰。去夜二更一點量。犯夜人別監高尙賢執捉。何以爲之。敢啓。傳曰。各別依更數治罪放送。可也。
정조 9년
大司憲李敬養。大司諫徐有成。掌令朴長卨。持平柳甲基。獻納李延伋。校理趙弘鎭。副校理鄭萬始。修撰成種仁。副修撰兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答曰。不允。
정조 9년
大司憲李敬養。大司諫徐有成。掌令朴長卨。持平柳甲基。獻納李延伋啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府夏賊之親屬奴傔。嚴加鞫問。請亟寢夏賊子女待年用法及斗恒爲奴之命。仍令王府。劃卽正法。少洩一國臣民之憤。答曰。不允。
정조 9년
乙巳二月二十八日巳時。上御重熙堂。左承旨入侍時。左承旨趙興鎭。假注書李敬五。記注官金鳳顯。記事官李崑秀。以次進伏訖。上曰。試官牌去來知入。仍命書傳敎曰。動駕在明。摠管中試官受點人。竝許遞。前望單子入之。待下批牌招。推移入直。上曰。摠管李聖圭李東燁出牌事分付。又命書榻敎曰。提調入侍。賤臣承命出。與藥房提調徐有隣偕入進伏。上曰。乙巳武科人吳海淸入侍。海淸承命進伏。上曰。居在何處。海淸曰。世居廣州矣。上曰。昨日。卽汝及第之回甲日乎。對曰。然矣。上命書傳敎曰。今日又見乙巳榜。武科出身吳海淸。年過八十。如是矍鑠。且聞曾經參軍。資至資憲。有五子十五孫。而尤有奇異者。昨日是登科日云。特爲加資。仍令軍門。優給米布。與回榜兩司馬。使之設聞喜宴。仍命退。諸臣以次退出。
정조 9년
乙巳二月二十八日午時。上御重熙堂。工房承旨入侍時。右承旨李祖承。假注書李敬五。編修官吳錫齡。記注官金鳳顯。以次進伏訖。上曰。檢校直提學。持校正冊子入侍。賤臣承命出。與徐有防持冊子進伏。上曰。提調持大典通編入侍。藥房提調徐有隣承命進伏。上命校正冊子訖。命退。諸臣以次退出。
정조 9년
行都承旨李致中坐。左承旨趙興鎭坐直。右承旨李祖承坐。左副承旨洪仁浩坐。右副承旨權以綱坐。同副承旨李祖源坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
景慕宮展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 9년
傳于李祖源曰。禮房承旨。馳詣宗廟。奉審摘奸以來。
정조 9년
傳于李致中曰。發遣吏郞。淸齋與否。摘奸以來。
정조 9년
備忘記。意在責備。豈有一毫深意。前判書金鍾秀。門黜放送。給牒敍用。仍令該曹口傳付軍職。曾帶提學。亦爲仍任。使之上來事。下諭。
정조 9년
傳于洪仁浩曰。軍士房承旨入侍。
정조 9년
吏曹口傳政事。奎章閣提學金鍾秀。仍任事。承傳。
정조 9년
傳于李祖源曰。承旨與一提學入侍。
정조 9년
傳于李祖承曰。判義禁前望單子入之。
정조 9년
判義禁前望單子入之。金鍾秀落點。
정조 9년
趙興鎭啓曰。訓鍊大將具善復。有稟達事。來詣請對矣。
정조 9년
傳于李祖承曰。右承旨與訓將入侍。
정조 9년
傳于趙興鎭曰。前後墻垣石役。效勞甚多。三營門策應將校等。令該曹問名。具別單草記。以爲論賞之地。
정조 9년
傳于李祖源曰。時原任大臣入侍。
정조 9년
有政。吏批。判書李命植。參判徐有防進。參議未差。同副承旨李祖源進。以洪檢爲大司憲。曺遠振爲大司諫。姜爲司諫。沈興永爲掌令。李永穆鄭觀輝爲持平。金履鏞爲獻納。柳畊爲正言。金宇鎭爲吏曹參議。
정조 9년
再政。以鄭東輔爲禁府都事。禁府都事金履鎬。瓦署別提李是銓。禁府都事金必泰。司圃別提金思羲。以上相換。
정조 9년
兵批。判書趙時俊侍衛進。參判李文源在外。參議權入直進。參知金履正侍衛進。左承旨趙興鎭進。副護軍李福徽韓宗纘。副司直朴天行金宇鎭。副司果申光祐鄭觀輝。
정조 9년
禁府堂上前望單子入之。知義禁徐有隣趙時俊。同義禁金尙集落點。
정조 9년
刑曹判書前望單子入之。金華鎭落點。
정조 9년
同義禁前望單子入之。李秉模落點。
정조 9년
兵曹參判前望單子入之。李文源落點。
정조 9년
兵曹口傳政事。宣傳官張鉉佐李彦敬元永胄李漢興朴光迪吳載重。
정조 9년
兵曹口傳政事。副司果趙濟魯金啓洛。
정조 9년
洪仁浩。以義禁府言啓曰。問事郞廳曺允大。時無職名。令該曹口傳付軍職。以爲冠帶常仕之地。何如。傳曰。允。
정조 9년
洪仁浩。以義禁府言啓曰。今此親鞫時。本府都事。不可不備員。而都事金履鎬。與臣鍾秀。有友壻應避之嫌。都事曺命峻在外。竝改差。令該曹卽速口傳差出。何如。傳曰。允。相避都事相換。
정조 9년
洪仁浩。以義禁府言啓曰。今此親鞫時。假都事十員。令該曹依例差出。何如。傳曰。允。
정조 9년
洪仁浩。以義禁府言啓曰。今此親鞫時。罪人往來。例有軍兵排圍之事。令訓鍊都監擧行。何如。傳曰。允。
정조 9년
趙興鎭。以禁衛營言啓曰。今此親鞫時。西營入直軍三十五名。出用於布帳外排立矣。當夜宮墻外巡邏。以所餘五名。勢難分排。出番鄕軍二十名添入。哨官金相九率領。使之合力警巡之意。敢啓。傳曰。知道。
정조 9년
趙興鎭。以禁衛營言啓曰。今此親鞫時。依傳敎西營入直鄕軍四十名內。除營直五名與出番鄕軍各三哨。千摠柳春馪。把摠柳光命。哨官韓吉謩丁運泰趙祥麟李漢重率領。布帳外嚴飭環衛排立之意。敢啓。傳曰。知道。
정조 9년
趙興鎭。以御營廳言啓曰。今此親鞫時。東營集春營入直軍。各留五名。餘皆環圍矣。當夜宮墻外巡邏。以五名勢難分排。出番鄕軍各二十名。哨官趙學枋李寅英率領代直。使之警巡之意。敢啓。傳曰。知道。
정조 9년
趙興鎭。以御營廳言啓曰。依傳敎。今此親鞫時。新營入直軍一百三名。東營集春營入直軍一百七名內。各留五名。其餘則各該入直將官率領。設布帳外環圍。而自陣上仍爲出用。故除標信擧行之意。敢啓。傳曰。知道。
정조 9년
趙興鎭。以訓鍊都監言啓曰。內宮墻今已畢築。明光門守直軍。撤還直所之意。敢啓。傳曰。知道。
정조 9년
趙興鎭。以訓鍊都監言啓曰。今二月二十九日景慕宮擧動時。步軍一哨及弘化門軍六十名。金虎門軍六十名。南營馬軍四十五名。北營標下軍三十名。廣智營軍四十名。待標信除出赴陣。還宮後還入直所。而當夜宮墻外巡邏。無以分排。以軍餉色新營下都監守直軍。依例推移行巡之意。敢啓。傳曰。知道。
정조 9년
趙興鎭。以禁衛營言啓曰。今此景慕宮齋宿時。西營入直軍四十名內。三十名出用矣。以其所餘十名。宮墻外當夜巡邏。勢難分排。出番鄕軍十名添入。使之合力警巡之意。敢啓。傳曰。知道。
정조 9년
趙興鎭。以禁衛營言啓曰。今二月二十九日景慕宮齋宿時。依兵曹啓下節目。西營入直鄕軍四十名。新營入直京標下軍二十八名。鄕軍三十七名內。各除營直十名。騎士二十五人內。除營直五人。元入直將官率領仍直。其餘馬步軍兵及出番鄕軍二哨。各該將官領赴都領陣。而西營入直軍及新營入直騎士。竝待標信出用。還宮後還入直之意。敢啓。傳曰。知道。
정조 9년
趙興鎭。以御營廳言啓曰。今二月二十九日大駕詣景慕宮齋宿時。依兵曹節目。東營集春營入直鄕軍一哨內。營直各留十名。實八十七名。騎士二十五人內。營直五人。除實二十人。新營入直鄕軍一哨內。營直十名除。實九十三名。及各邑京標下軍二十三名。各其將官。領赴訓鍊都監都領陣。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 9년
洪仁浩。以御營廳言啓曰。今二月二十九日大駕詣景慕宮齋宿時。東營集春營入直軍。各留十名。餘皆赴陣矣。當夜宮墻外巡邏。以十名軍。勢難分排。出番鄕軍各二十名。哨官趙學枋李寅英率領代直。使之合力警巡之意。敢啓。傳曰。知道。
정조 9년
趙興鎭。以武一所試官意啓曰。今日臣等來會試所。平明開場。而本所擧子捧單數。自天字至文字半字。元數四千一百四十九人。先自木箭試取之意。敢啓。傳曰。知道。
정조 9년
趙興鎭。以武二所試官意啓曰。臣所擧子。自天字至劍字爲半字。而捧單元數。二千四百四十一人矣。今日平明開場。先自木箭試取之意。敢啓。傳曰。知道。
정조 9년
趙興鎭。以武一所試官意啓曰。今日本所木箭應射擧子。自天字至月字合五百人內。入格爲二十人。而以監試官不備。且値日暮。今姑停止之意。敢啓。傳曰。兩司中一員進去。仍爲設場。
정조 9년
趙興鎭。以武二所試官意啓曰。卽伏見傳敎。有試所進去及未肅拜呈告臺諫竝許遞事。命下矣。旣無兩司則不得開場。自是前例。何以爲之之意。敢啓。傳曰。兩司中一員進去。仍爲設場。
정조 9년
兵曹口傳政事。行司直單金鍾秀。
정조 9년
乙巳二月二十九日卯時。上御誠正閣。工房承旨入侍時。右承旨李祖承。假注書李敬五。編修官吳錫齡。記注官金鳳顯。以次進伏訖。上曰。訓將入侍。賤臣承命出。與訓鍊大將具善復偕入進伏。上曰。卿以何事請對乎。善復曰。臣伏見重臣金鍾秀私書。則有緊重急時面議事。要見臣子以謙。以爲若因私事。則豈於罪蟄之中。作此擧措乎云。故聞甚驚惶。卽爲起送臣子於其家。則槪云以夏賊事。有同黨之入耳者。其侄斗恭謫中。與其主人。有所酬酢云。而重臣無由上來。故不得其詳。若一問重臣。則可以詳達矣。上曰。重臣方欲敍用。使之入侍面陳。卿則姑退待重臣入來同入。而重臣入來者。恐致宣露。若於本營事。有可奏者。陳達出擧條。可也。善復曰。今日動駕經宿時。宮前門留駐。以本局中軍磨鍊。自兵曹節目。啓下矣。中軍李漢昌。武一所試官進去。兼中軍代行。終涉疎虞。李漢昌試官之任。改付標。何如。上曰。依爲之。出擧條仍命退。諸臣以次退出。
정조 9년
乙巳二月二十九日午時。上御誠正閣。承旨與一提學入侍時。一提學金鍾秀。右承旨李祖承。假注書李敬五。記注官金鳳顯。記事官李崑秀。以次進伏訖。上曰。一提學進前。鍾秀進伏。上曰。旣往之事。遂事勿說。予無見卿之顔。非予負卿。卿實負予。向日賓對。略有所言及於奉朝賀矣。卿之本心。世人豈盡恕諒乎。往在壬寅。予之耿耿一念。不能捨卿。至於終始曲保。卿何能盡諒予心。今又見卿。誠甚多幸矣。鍾秀曰。莫非臣事君無狀之致。一則臣罪。二則臣罪。聖敎又若是鄭重。臣雖肝腦塗地。圖報無望矣。上曰。俄者略聞訓將言。未知本事果何如。鍾秀曰。一自夏賊之出。臣民之驚痛。尙今靡定。此殆千古所無之變怪。人人皆以爲。世間豈復有二夏賊云矣。卽聞斗恭。在謫中。與其主人河光容酬酢之言。渠若上京則必多有傷人之事云云。此必是伊時夏賊處分。未及窮覈黨與。凶肚逆腸。尙漏天網之致。臣聞來不勝驚憤。而以臣罪蟄之蹤。無緣上達。急報訓將。使之登撤矣。俄伏承入侍之命。蒼黃入城。路逢前縣令金履容。履容。又以凶賊李瑮事。委訪于臣。路次邂逅。而聞其告變委折。萬萬驚心。今若下問於履容。則可詳其顚末矣。上曰。兵曹判書訓將捕將軍士房承旨推考房承旨與金履容入侍。賤臣承命出。與兵曹判書趙時俊。訓鍊大將具善復。捕盜大將李敬懋。左承旨趙興鎭。左副承旨洪仁浩。前縣令金履容偕入進伏。上謂履容曰。聞重臣之言。汝有所懷云。汝具悉陳。可也。履容曰。臣於丙戌年間。與李瑮相親矣。自丙申以後。擧世以瑮目爲龜黨。故臣果絶之。不相往來。昨年四月。臣行過李瑮之門。瑮家外軒。傍臨泥峴大路。故瑮立於外軒。見臣過去。以手招之。臣雖欲不爲入去。瑮之逆節。姑未彰著。而瑮之爲人甚陰險。若不入去。則恐有逞憾陰害之慮。臣不得已入見。而其後行過泥峴之時。或有逢着之便。則暫爲歷入矣。昨秋夏賊出後。臣偶然歷見。則酬酢之際。語多危悖。至謂夏賊之逆。有公私之別云。故臣不勝驚憤。問其公私有別之義。則瑮曰。此是危言危行。夏材於國家則雖爲逆。而於其家則不爲逆云。臣一聞此凶言。心驚骨寒。雖欲卽地陳白。此是言語酬酢間事。則以此陳白。恐涉率爾。且旣聞此凶言。則明知其凶肚逆腸。窮探其眞贓。而若不陳白。則臣分掃地。臣果比前頻數往來。探察其動靜氣色矣。一日往見。則朝紙適來。至於張至冕賜第。有一座客言於瑮曰。張至冕果爲今春及第。誠異常矣。臣謂瑮曰。中其及第者。誰也。瑮曰。此是精於推數者。而姓名則不必問之矣。臣仍書給臣之四柱。托以質問。則瑮果許諾。其後數日。臣更爲往見。問臣之四柱云何與否。則瑮曰。其人。以君四柱當爲事業云矣。仍出示渠之從前四柱評論者。而誇張言之曰。吾之四柱。有十年蹇鈍一朝封侯之句。而尙今不符。誠可怪也。又曰。近畿有異人。精於術數者。爲吾儕之蓍龜云。而姓名則終不言之。又曰。卽今時事無餘地。君之不赴義興。誠好八字。若赴義興。則安知無斬頭之患耶。臣驚問曰。何爲此妄言也。無罪者寧有如此之理乎。瑮曰。吾有切親之友。與異人相親。故明知來頭之事。吾則以下鄕爲定云云。而半吐半呑。終不直說。故臣又於正月十七夜。往宿瑮家。欲爲採探。而瑮終不直言。臣仍拔所佩刀子。欲爲刺臂出血。以示相信之意。則瑮始乃奪臣之刀曰。事已到此。吾將盡言之。所謂異人者。果在智異山中。道術神通廣大。能知千里外事。異人之言曰。卽今朝鮮氣數將盡。今年則雖少豐。明年則盜賊大起。道路不通。再明年則將有革世之擧。仍以手。挽臣手掌。置之膝上。書三分二字。又曰。吾則已卜地於河東先場村。經營造舍者久矣。而有文光謙爲名人。主張此事。君亦欲偕往。則凡事托於此人爲好云。又曰。此後世界。旣無貴賤。則吾輩下鄕之後。當爲事業。可作人之始祖云。其外凶言悖說。不一而足。終不言其異人名字及所謂知異人者之姓名。且曰。亂離雖出。金鍾秀宋載經。有當銓之日云。且曰君若不及今急急下去。則君家神主。當有投井之擧云。且其箱中。藏置新件草鞋。自謂如有事變。納之而去。則甚爲便輕云。又曰盜自北方先起云。此等許多凶言。終涉可疑。故欲得眞贓。托以往見河東。然後與之決意同歸。因使瑮。書托文光謙使之先容。又請受得渠之切親友書簡。則瑮果許諾。故臣於二月十二日曉頭。治發河東之行。歷入瑮家。則瑮果以書封出給。故臣行到沙坪。坼見其書。則書中果有凶言。或曰除殘去惡。或稱替天行道。或稱積年經營。都在季春。似此凶言。極甚絶悖。故臣欲卽馳還陳白。而見其河東答書。則似必有詳知之端。故臣謄置凶書一通于囊中。仍往河東。坐于斗峙店舍。先使奴子。傳書於文漢處。待其回還。仍卽往見。則所謂家舍。皆以五樑閣。新造一百五間。甚爲宏麗。光謙則爲人極其妖邪。臣先言與李瑮相親之故。且言曰。今方賣舍賣畓。而換錢數千兩。將欲決意下來。君須爲吾作主人云。則光謙。皆稱唯唯。酬酢之際。有一漢入來見臣。臣問其誰某。則光謙曰。此是梁把摠達洙。而造舍時始終看役者云。而日勢已暮。故臣還歸店舍。則所謂梁達洙。隨後出來。光謙還爲招入。有囁喋狀。少頃達洙隨臣而來。故臣問光謙爲何語乎。達洙曰。京居兩班。雖稱下來。不必盡說此中事云云矣。臣仍使趁夜復來。細探情狀。則達洙曰。家舍則此土人。皆知爲京居李進士家矣。正月梁家奴一金下來時。聞其傳言。則曾經道伯洪姓宅下來云。甚是可疑。光謙之子。年近三十。尙不娶妻。結草菴於絶無人之境。稱以工夫。初不往來於其家。此土人。皆以爲可怪云。昨年騷說狼藉。大小民人。奔避於智異山下者甚多。此亦可怪。文哥初自杆城。浮海而來。家亦不富。用錢如水。銀子之自京下來者。爲五千兩。而渠自換錢於統營者。以錢合計。則爲一萬五千兩。而其餘以錢下來者。不知其數云。且錢物去來之際。又有李昌福爲名漢。亦時使喚。中間偸食。爲數千金。而文哥初不問之。此亦可怪云矣。翌日將發行。文漢袖書而來。低回察色良久而授之。故受置囊中。仍出行中所餘燒酒。滿酌一甫兒勸之。與之酬酢。文漢曰。客主旣與李進士相親。且欲下來云。則凡事不必相諱。此間家舍。一則吾之異姓四寸梁衡所居者。一則洪福榮之所居者。而吾子。卽異人之弟子。結菴山中。方讀周易。所謂異人。極其神異。如有欲害之人。則或遣虎豹。或以劍術害之。今之貪權樂勢者。濁亂朝廷者。將欲先除。徐鄭已付過。以起兵利於何方。往稟坤帝。姑未歸來。渠之子洋海命名。亦其神異。渠之自杆城移來河東也。異人稱念水府使之無事過海云。且曰智異山上峯。有仙苑。列仙甚多。崔孤雲尙今生存。渠子已經仙家報鍾頭佗之職。渠子老師。年今二百五十歲。姓名李顯晟。道號成居士云。其餘妖誕之說。不可勝記。仍爲治發。行到十里地。坼見答書。則書中又有絶悖之語。有曰眞人在上。隨事憐恤。又曰仲春已過。一念季春。只隔一旬。安得不躍然而喜。又曰今番之事。必待季春都處決云。臣旣見凶書。倍道作行。急欲告達。而臣旣無職名。故無入闕陳達之路。往見重臣金鍾秀。使之陳達矣。中路逢着重臣。傳給凶書矣。鍾秀曰。臣之今日入來都下。未及知之。而金履容。何以知臣之入來乎。上曰。汝何以知重臣之入來乎。履容曰。臣行到中路。走馬絡繹。道路之傳。皆言金判書入來云。故是以知之矣。上曰。此則似然矣。履容曰。臣之此事陳達。不顧身家。而臣亦知誣人爲逆。如有一毫差爽。則願被反坐之律矣。上曰。汝與李瑮。可以對質乎。履容曰。臣可以對質矣。上曰。宣傳官使之待令。宣傳官金爔承命進伏。上命發捕諸罪人。時俊曰。劇賊兄弟。不可置之冠帶之列。司禦李㻋爲先改差。何如。上曰。依爲之。出擧條命書榻敎曰。禁府諸堂許遞。又命書榻敎曰。政官牌招開政。仍命退。諸臣以次退出。
정조 9년
乙巳二月二十九日申時。上詣景慕宮。齋宿入侍時。行都承旨李致中。左承旨趙興鎭。右承旨李祖承。左副承旨洪仁浩。右副承旨權以綱。同副承旨李祖源。假注書洪義浩李敬五。記注官金鳳顯。記事官李崑秀。檢校直提學徐有防。直提學朴祐源。檢校直閣金載瓚徐龍輔鄭東浚。以次侍立。上具翼善冠衮龍袍。乘輿出協陽門。由月覲門。詣景慕宮。就版位行禮。入廟內奉審如儀訖。還入齋殿。命時原任大臣。本宮提調。藥房提調。戶曹判書入侍。賤臣承命出。與領敦寧府事鄭存謙。判中樞府事李福源金熤。左議政洪樂性。本宮提調鄭昌聖。藥房提調徐有隣。戶曹判書鄭一祥偕入進伏。上曰。俄者訓將。有請對之事。卿等已聞知乎。僉曰。未及聞之矣。上曰。重臣金鍾秀。書報訓將有緊重面議事。而無以入城。要送具以謙云。其所云云。聞是時急事。俄纔召問金鍾秀。其一卽斗恭事。而金鍾範之所告也。其一乃李瑮事。而金履容之所告也。斗恭。稱以夏賊有同黨。渠若上京。則傷人必多云云。瑮則謂夏賊有公私之別。其他凶言。或稱除殘去惡。替天行道。或稱幾年經營。期在暮春。或稱三分。或稱異人。怪鬼妖誕之說。不啻千緖萬端。且其徒黨。遍於東西南北。樂純之子及梁衡爲名漢。亦參其中云。蓋凶徒之綢繆嘯聚。厥惟久矣。今若鞫問。捉得眞贓。則告者之功。殆有勝於崔奎瑞矣。僉曰。千奇百怪。疊見層出。世道人心。迄無底定。此莫非臣等不忠無狀。不能沬血致討。永祛根柢之致。況凶如夏賊。豈料復出於今日。凶黨之譸張妖言。乃所以惑衆也。事且急矣。嚴訊窮覈。恐難踰日。旋卽回鑾。區區之望也。上命書傳敎曰。告由修改。更待下敎。擇日擧行。又命書傳敎曰。親鞫爲之處所。以肅章門爲之。仍命外版入之。乘輿以出。駕前下敎曰。禁府堂上前望單子入之。又命書曰。刑曹判書許遞。前望單子入之。又命書曰。抄啓文臣金啓洛趙濟魯。本職許遞。仍令該曹口傳付軍職。又命書曰。時原任大臣命招。禁府堂上。左右捕將兩司諸臺一竝牌招。又命書曰。宮城扈衛置之。仍由協陽門還內。諸臣以次退出。
정조 9년
乙巳二月二十九日申時。上御肅章門。親鞫入侍時。領敦寧鄭存謙。領議政徐命善。左議政洪樂性。判府事李福源金熤。判義禁金鍾秀。知義禁徐有隣。同義禁金尙集。刑房承旨洪仁浩。別問事郞廳校理趙弘鎭。副校理兪漢敬。副司果金啓洛李翼晉曺允大沈晉賢。吏曹佐郞趙濟魯。文書都事兪漢綗朴吉源。別刑房都事趙祥逵李性淳。大司憲洪檢。大司諫曺遠振。執義李思祚。司諫姜。掌令朴長卨沈興永。持平李永穆。獻納金履鏞。行都承旨李致中。左承旨趙興鎭。右承旨李祖承。右副承旨權以綱。同副承旨李祖源。假注書洪義浩李敬五。記事官金鳳顯尹行任。事變假注書李德鉉。二提學吳載純。檢校直提學徐有防。二直提學朴祐源。檢校直閣金載瓚徐龍輔鄭東浚。待敎李崑秀。以次侍立訖。上具翼善冠衮龍袍。乘輿出協陽門。詣肅章門。陞御座。上曰。金吾堂上進前。鍾秀等進前。上曰。今則河東發捕事。甚急矣。鍾秀等曰。然矣。上曰。禁堂與諸大臣相議。書出問目。而先問發告。鞫體則然。金履容不必具格。令捕將率來待令。可也。仍命諸大臣進前。存謙等進前曰。勞動之餘。聖體。若何。上曰。一樣矣。俄者駕前。未及詳諭。而發告人所告及文書中所現捉者。乃是起兵事。而有曰幾年經營。都在季春。今日乃季春前一日。而賊謀發露。可謂天道昭昭矣。判金吾之書通訓將。請見其子者。事極周密。而初則只以斗恭謫中所傳。欲爲發告矣。及其上來之路。又逢履容。聞此告變。兩件事之一時入耳者。實不偶然。判金吾可謂忠矣。命善曰。然矣。問目今方相議出草。而金履容就拿然後。可以面質矣。上曰。已令捕廳待令矣。問目草。斯速書出。可也。上曰。只金虎丹鳳兩門留門。雜人各別申禁。可也。樂性曰。臣方見差壇享。今日參坐。何以爲之乎。上曰。壇享享官。非時任則不得爲之云。卿則先退。可也。上曰。罪人金履容上之。問目供辭。見事變日記上曰。此罪人不必嚴束。使之詳聽問目。一依今日筵中所陳而無差。可也。上曰。捕廳罪人梁衡。移義禁府事。書給密旨。可也。鍾秀進前書密旨。出給都事。上曰。罪人供辭。使問郞無遺詳錄。而刑房承旨。申飭看檢。可也。上曰。罪人所供。果以爲與李瑮面質。可以得勝云耶。鍾秀曰。然矣。上曰。然則使之退待於排立之後。以待面質。可也。命善曰。李瑮不可不先問矣。上曰。罪人李瑮上之。問目供辭見事變日記上曰。知義禁趙時俊許遞。前望單子入之。出榻敎前望單子入之。李秉模落點。仍命牌招。上曰。兩司諸臺。先入侍後謝恩。出榻敎又命書榻敎曰。同義禁。先入侍後謝恩。又命書榻敎曰。吏曹參議。先入侍後謝恩。上曰。兵曹參判前望單子入之。新除授兵曹堂上罷散人敍用。刑房都事金必泰。他司相換。竝出榻敎上曰。問目。高聲讀之。使罪人詳聽。各別盤問。期於取服。可也。上曰。帳殿親問之下。渠何敢如是抵賴乎。加刑嚴問。可也。命善曰。使金履容面質。然後可以無辭矣。上曰。金履容更上之。使之面質。可也。履容與瑮對質。問目供辭。見事變日記命善等進前曰。罪人瑮之招。無非語屈矣。上曰。然矣。其窩窟同謀及擧事期日。使之一一直告。可也。仍命勸杖。少頃。上入小次。敎曰。罪人供辭。使問郞連爲入奏。可也。罪人一向抵賴。至訊杖二十七度。上命罪人姑爲下幕。罪人梁衡上之。問目供辭。見事變日記上陞座。有隣等進前曰。此漢至爲奸毒。所供一向呑吐。更無可問之端。直爲加刑取服。似好矣。上命勸杖。仍敎曰。如渠微賤之類。安敢如是巧惡也。諸禁堂反復嚴問。期於輸情。可也。鍾秀曰。文哥發捕。一時爲急矣。上曰。已令捕廳發捕矣。罪人衡訊杖訖。上命下幕。鍾秀曰。金履容。與李瑮面質。有未盡之語云矣。上曰。罪人金履容李瑮更上之。使之面質。可也。問目供辭。見事變日記上曰。罪人瑮。今已語屈。金履容。亦更無可質之言云耶。鍾秀曰。屢次面質。輒以沈炯之爲證。炯之卽爲發捕。何如。上曰。待明日更問後。發捕未晩矣。仍命罪人下府。金履容則出待當直。可也。檢等進前曰。沈炯之名字。屢出罪人之招。發捕嚴覈。暫時爲急。何可遲待明日乎。伏願亟下發捕之命焉。上曰。明日發捕。亦未晩矣。獄情宜祕。卿等所奏。姑不賜批矣。仍命書傳敎曰。親鞫姑罷。命善進前曰。臣之情勢。萬萬惶蹙。明日鞫座。勢將不敢入參矣。上曰。過矣過矣。仍乘輿。由協陽門還內。諸臣以次退出。
정조 9년
乙巳二月二十九日酉時。上御重熙堂。承旨與閣臣入侍時。檢校直提學徐有防。直提學朴祐源。檢校直閣金載瓚徐龍輔鄭東浚。右承旨李祖承。假注書李敬五。記注官金鳳顯。記事官李崑秀。以次進伏訖。上命書榻敎曰。判義禁金鍾秀。牌招察任。又命書傳敎曰。布帳外環圍。以各營入直軍兵。留五名。與禁衛出番軍三哨排立。禁軍則二番與駕後五十入侍衛。以此磨鍊節目。又命書傳敎曰。試所進去及未肅拜呈告臺諫。竝許遞。今日政。以在京無故人差出。又命書榻敎曰。試所進去宣傳官及在外宣傳官。竝改差。口傳差出。又命書榻敎曰。都摠管李聖源許遞。試所進去及差祭摠管竝許遞。與未差之代。前望單子入之。有防曰。劇賊子姪。不可一刻置之冠帶之列。吏曹正郞李度謙爲先改差。何如。上曰。依爲之。出擧條仍命退。諸臣以次退出。
정조 9년
行都承旨李致中坐。左承旨趙興鎭坐。右承旨李祖承坐。左副承旨洪仁浩坐直。右副承旨權以綱坐直。同副承旨李祖源坐。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
副摠管前望單子入之。李得臣李鎭翼李獻慶具明謙落點。
정조 9년
兵曹口傳政事。副司直李得臣。
정조 9년
兵曹口傳政事。宣傳官李永秀。
정조 9년
洪仁浩。以司諫院言啓曰。新除授正言臣柳畊。司憲府持平臣鄭觀輝。除拜後尙未署經。同臺署經備三員爲之者。自是古例。而司諫臣姜武一所監試官進去。正言臣李彦祜在外。只有大司諫臣曺遠振。獻納臣金履鏞。在前如此之時。亦有二員開坐啓請署經之規。今亦依此例開坐署經之意。敢啓。傳曰。知道。
정조 9년
洪仁浩。以左右捕盜廳言啓曰。罪人洪克榮捉來嚴囚之意。敢啓。傳曰。知道。
정조 9년
洪仁浩。以左右捕盜廳言啓曰。罪人洪克榮。移送義禁府之意。敢啓。傳曰。知道。
정조 9년
趙興鎭。以兵曹言啓曰。依下敎。侍衛禁軍及武藝出身武藝別監內吹羅卒等處。設粥以饋之意。敢啓。傳曰。知道。
정조 9년
趙興鎭。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍兼內吹及布帳外排立鄕軍等處。設粥分饋之意。敢啓。傳曰。知道。
정조 9년
趙興鎭。以御營廳言啓曰。依下敎。環衛軍兵等處。設粥分饋之意。敢啓。傳曰。知道。
정조 9년
乙巳三月初一日辰時。上御肅章門。親鞫入侍時。領敦寧鄭存謙。領議政徐命善。判府事李福源金熤。判義禁金鍾秀。知義禁徐有隣。同義禁金尙集李秉模。刑房承旨洪仁浩。別問事郞廳校理趙弘鎭。副修撰兪漢敬。副司果沈晉賢李翼晉。吏曹佐郞趙濟魯。副司果金啓洛曺允大。兵曹正郞徐美修。文書都事朴吉源兪漢綗。刑房都事李是銓鄭東輔。大司憲洪檢。大司諫曺遠振。執義李思祚。掌令朴長卨。獻納金履鏞。持平李永穆鄭觀輝。正言柳畊。行都承旨李致中。左承旨趙興鎭。右承旨李祖承。右副承旨權以綱。同副承旨李祖源。假注書洪義浩李敬五。記事官金鳳顯尹行任。事變假注書李德鉉。二提學吳載純。檢校直提學徐有防。二直提學朴祐源。檢校直閣金載瓚徐龍輔鄭東浚。待敎李崑秀。以次侍立訖。上具翼善冠衮龍袍。乘輿出協陽門。詣肅章門陞御座。上曰。事變注書馳往領相家。以入參鞫座之意。傳諭。可也。德鉉承命出去。存謙等進前曰。連日勞動。聖體。若何。上曰。一樣矣。存謙曰。親臨訊囚。事體至重。不可無時任大臣。左相則以壇享受戒。不得入參。首揆引入。宜有勉出之擧矣。上曰。俄已敦召矣。上曰。今日當先問何罪人耶。存謙等曰。金履容李瑮。使之更爲面質。夏賊公私之說及起兵日期。同黨諸人。各別盤問。期於得情好矣。上曰。罪人金履容李瑮上之。使之面質。可也。問目供辭。見事變日記上曰。瑮之狀貌極凶獰矣。僉曰。然矣。存謙等曰。罪人旣以河東事自服。至於夏賊公私之說。雖欲抵賴。而比昨日尤爲語屈無餘矣。上曰。果然矣。而更以直告則可生之意。多般鉤問。可也。德鉉回奏曰。臣承命馳諭于領議政徐命善所住處。則以爲。臣之情勢。萬萬惶隘。束帶趨朝。已無可論。病亦難强。末由膺命。悚隕之極。只俟鈇鉞之誅云矣。上曰。無時任之故。予方獨勞。事體不當如是。卽爲入來之意。史官更爲往諭。可也。德鉉又承命出去。存謙曰。此罪人一向呑吐。情狀絶悖。所當加刑取服。而坡州罪人。未及拿來。姑待好矣。上曰。罪人瑮姑爲下幕。梁衡上之。問目供辭。見事變日記上入小次。仍敎曰。罪人處以三分三姓革世。起兵方所等說。加刑嚴問。而罪人供辭。承旨及問郞。這這入奏。可也。德鉉又以領相終難膺命之意。回奏。又命同副承旨馳往傳諭。祖源承命出去。上曰。副摠管前望單子入之。以李獻慶李得臣李鎭翼具明謙出牌。可也。上曰。新除授摠管牌招。出榻敎上曰。新除授摠管中罷職人敍用。仍令該曹口傳付軍職。出榻敎仁浩入奏曰。罪人終始呑吐。所當連爲加刑。而委官以有徑斃之慮爲奏矣。上曰。然則梁衡姑爲下幕。申飭救療。罪人李瑮上之。更問其與衡酬酢之狀。而或嚴問或誘問。期於一一輸款。可也。問郞趙弘鎭。入奏以罪人終始抵賴之狀。上曰。罪人姑爲下幕。坡州罪人催促拿來。可也。少頃。上陞座。存謙等進前曰。風氣不好。終日殿座。恐有觸冒之節。不勝區區憂慮。敢此。仰達矣。上曰。卽當還入小次。卿等勿慮焉。少頃。禁府進罪人洪福榮拿來單子。上曰。罪人洪福榮上之。以所書下問目。一一詳解。使罪人諦聽。可也。問目供辭。見事變日記上曰。此眞所謂亂臣賊子也。此罪人之爲人迷惑。予素知也。須善爲盤詰。期於得情。好矣。上曰。罪人旣願書納。使問郞一人。受書以入。而渠若直告無隱。則今當解枷之意。言及。可也。罪人書納訖。上曰。罪人福榮解枷。姑爲下幕。使之詳思。更告別定都事一人。守幕。可也。上入小次。命義浩。往傳領相以罪人書納之後。情節盡露。事機甚急。此時不可言私。卽隨史官入來之意傳諭。義浩承命出去。少頃回奏曰。大臣今方入來矣。上又陞座。領議政徐命善進前曰。侵夜勞動。聖體。若何。上曰。一樣矣。卿之處義。萬萬過當。就座參鞫。好矣。上曰。罪人洪福榮梁衡上之。使之面質。可也。問目供辭。見事變日記上曰。罪人梁衡下府。洪福榮則俄者書納。旣甚眞的。而今當面質。反欠明證。然旣云直招。姑令解枷下府。可也。鍾秀等曰。福榮面質。全不成樣。決不可解枷矣。命善曰。面質時無異語屈。關係不輕。罪人不可解枷下府矣。檢等進前曰。福榮面質。旣未得勝。解枷下府。獄體不當如是矣。上曰。一夜解枷。何傷之有。且有煥億之前例。渠旣云直告故也。當更思下敎矣。卿等姑止之。仍命書傳敎曰。親鞫姑罷。仍乘輿由協陽門還內。諸臣以次退出。
정조 9년
行都承旨李致中坐。左承旨趙興鎭坐。右承旨李祖承坐。左副承旨洪仁浩坐直。右副承旨權以綱坐。同副承旨李祖源坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
有政。吏批。判書李命植進。參判徐有防進。參議金宇鎭牌不進。左副承旨洪仁浩進。以李敬養爲禮曹參判。洪文泳爲禮曹參議。安策爲司書。林道浩爲司僕正。沈基泰爲尙州牧使。校書提調單金鍾秀。
정조 9년
兵批。判書趙時俊進。參判李文源在外。參議權入直進。參知金履正侍衛進。同副承旨李祖源進。以閔致協爲忠翊將。具敍五爲晉州營將。徐有和爲洪州營將。許任爲羅州營將。副司果李敬一。
정조 9년
兵曹口傳政事。副司直金文淳。
정조 9년
乙巳三月初二日辰時。上御肅章門。親鞫入侍時。領敦寧鄭存謙。領議政徐命善。判府事李福源金熤。判義禁金鍾秀。知義禁徐有隣。同義禁金尙集李秉模。刑房承旨洪仁浩。別問事郞廳校理趙弘鎭。副校理兪漢敬。副司果金啓洛沈晉賢李翼晉曺允大。吏曹佐郞趙濟魯。兵曹正郞徐美修。文書都事朴吉源兪漢綗。刑房都事李是銓鄭東輔。大司憲洪檢。大司諫曺遠振。執義李思祚。司諫姜。掌令朴長卨。持平李永穆鄭觀輝。正言柳畊李彦祜。行都承旨李致中。左承旨趙興鎭。右承旨李祖承。右副承旨權以綱。同副承旨李祖源。假注書洪義浩李敬五。記事官金鳳顯尹行任。事變假注書李德鉉。二提學吳載純。檢校直提學徐有防。二直提學朴祐源。檢校直閣金載瓚徐龍輔鄭東浚。待敎李崑秀。以次侍立訖。上具翼善冠衮龍袍。乘輿出協陽門。詣肅章門陞御座。上曰。都承旨則進去藥院。養胃湯。監煎以入。可也。存謙等進前曰。連日勞動。聖體。若何。上曰。一樣矣。今日則不必更臨。而欲問克榮故也。仍敎曰。罪人洪克榮上之。以與福榮相失之故及與梁哥嫉如仇讎之狀。詳細盤問。可也。問目供辭。見事變日記上曰。此囚之終不直告者。恐或延累於福榮故也。益榮許。亦以此意。秋堂善爲盤覈。可也。刑曹判書金華鎭。承命出去。上曰。此罪人則無更問之端。着笠放送。使捕將着實保授。以待益榮出場後放送。可也。檢等進前曰。克榮雖云無可問之端。而獄體至嚴。決不可全釋矣。上曰。卿等之言。好矣。已令捕廳保授矣。上曰。禮曹參判金文淳本職許遞。仍令該曹口傳付軍職。出榻敎上入小次。少頃陞座。上曰。罪人洪福榮梁衡上之。使之面質。可也。問目供辭。見事變日記上曰。罪人洪福榮下府。李瑮上之。加刑嚴問。可也。問目供辭。見事變日記上又入小次。仍命諸罪人下府。命書傳敎曰。親鞫姑罷。又命領相兵判訓將左右捕將提調入侍。命善時俊有隣善復敬懋明謙進伏。命善曰。臣之處義。萬分悲迫。束帶出入。有靦面目。而當此無前之逆變。連日訊囚。玉趾親勞。他不暇顧。冒沒入參。然情踪悶蹙。去益難安。伏乞亟賜斥退。以安私分焉。上曰。卿之引義。何若是過當耶。況此時豈可言私。予方有思量者矣。大抵今番獄情。萬萬驚心。其排布設施。至凶且憯。幾踵戊申之變。今幸發露。而朝廷之上。果有先事炳幾。逆折奸萌者乎。先朝戊申則有故相李宗城及洪景輔吳光運諸人。可謂功存社稷矣。此等人今何以得見乎。訓將之聞變卽告。足可謂有功於國家予甚感之。此後事將何以處之耶。命善曰。今此逆變之猖獗。可謂振古所無。擧事之期。分明在於三月云。則朝廷之恬嬉度日。大有乖於備豫綢繆之道矣。上曰。卿言果然。獄事收殺之後。不可無一番宣諭之擧。而前後洞諭。亦何益乎。目今之務。未知何以注措則得宜也。命善曰。今則無所指向。先遣繡衣於靈巖則。似好矣。上曰。諸臣之意。何如。善復曰。此事庶爲偵察。鎭安兩便之道矣。有隣時俊等曰。雖不可騷擾。將臣相議。要害處守令營將。不可不急先擇差矣。上曰。兵判之意。何如。營將中準朔處。次次遷移則似好耶。時俊曰。營將擇差。果爲急先務矣。上曰。內修外攘。不可廢一。收拾人心。爲今上策。卿在本兵。黜陟武弁。惟才是用。是卿家學。恢張公道。爲官擇人。好矣。時俊曰。臣知識蒙昧。武弁中且無知面者。臣何敢一半分跂及於前人也。上曰。營將當從何處。先爲差送耶。善復曰。湖西數處及羅州晉州等地。似爲要害矣。上曰。卿思其人。誰可堪也。善復曰。臣之所思。則具敍五許任元厚鎭。可堪是任矣。命善曰。營將中未準朔人。兵判奏達改差。似好矣。上命書傳敎曰。判義禁金鍾秀。聞其情理勢難許久。在京給由。趁設鞫日上來參鞫。仍命吏曹判書參判刑曹堂上入侍。李命植徐有防金華鎭。承命進伏。上曰。秋判則先退。益榮推問後。明日入侍。可也。華鎭先爲退出。上進御湯劑訖。上謂命植曰。尙州見窠。各別擇差。可也。仍命銓堂先退。修政望以入。可也。命植等退出。少頃。上乘輿由協陽門還內。諸臣以次退出。
정조 9년
乙巳三月初二日申時。上御誠正閣。左承旨與兵曹判書入侍時。兵曹判書趙時俊。左承旨趙興鎭。假注書李敬五。記事官李崑秀尹行任。以次進伏訖。時俊曰。洪州營將金樂豐。除拜有日。而以在外未及肅謝。羅州營將李弘遠。自是舊資。赴任已滿十朔。竝改差。晉州營將閔致協。已滿十五朔。內遷。何如。上曰。依爲之。出擧條命書傳敎曰。政官牌招開政。仍命退。諸臣以次退出。
정조 9년
行都承旨李致中坐。左承旨趙興鎭坐直。右承旨李祖承坐。左副承旨洪仁浩坐。右副承旨金履正未肅拜。同副承旨李祖源坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
李致中啓曰。右副承旨權以綱。今日不爲仕進。卽爲牌招。何如。傳曰。許遞。前望單子入之。待下批牌招察任。
정조 9년
李祖源啓曰。新除授右副承旨林濟遠。時在洪忠道石城地。斯速乘馹上來事下諭。何如。傳曰。許遞。
정조 9년
傳于李祖源曰。承旨前望單子入之。
정조 9년
承旨前望單子入之。金履正落點。
정조 9년
傳于李祖源曰。新除授承旨牌招察任。
정조 9년
傳于李祖源曰。右承旨與提調入侍。
정조 9년
以工曹啓目。大嬪宮守直內官燒木磨鍊事。傳于李祖源曰。此時經費。有難輕議。此公事。以休紙出給。
정조 9년
傳于洪仁浩曰。刑曹判書入侍。
정조 9년
傳于李祖源曰。政官牌招開政。
정조 9년
有政。吏批。判書李命植進。參判徐有防進。參議金宇鎭傳旨未下。行都承旨李致中進。以柳誼爲兵曹參知。金鍾秀爲奉常提調。金煒爲宗簿正。張鉉佐爲河東府使。李殷福爲朔州府使。申大顯爲昆陽郡守。金永綬爲舒川郡守。李在簡爲知義禁。金命彦爲平陵察訪。
정조 9년
再政。以李漢籌爲仁同府使。曺潤根爲求禮縣監。
정조 9년
三政。任希雨爲咸陽府使。兵曹參議單柳誼。兵曹參知單權。兪漢緯爲金浦郡守。金思䄷爲連山縣監。洪元燮爲工曹正郞。
정조 9년
兵批。判書趙時俊進。參判李文源入直進。參議權病。參知柳誼未肅拜。同副承旨李祖源進。以申大坤李運祥爲五衛將。申大偀爲宣傳官。僉知單李晳。副護軍具敍五具綜。司直鄭昌聖。
정조 9년
再政。以孫克福爲順天營將。副司直李在簡權以綱。宣傳官曺命集。備邊郞李運春。他岐相換。
정조 9년
李祖源啓曰。假注書李敬五。身病猝重。勢難察任。今姑改差。何如。傳曰。允。
정조 9년
李敬五改差。代以朴蓍壽爲假注書。
정조 9년
以原春監司狀啓。詳定米不足之代。以常賑留庫穀耗條作錢上送。令廟堂稟處事。傳于趙興鎭曰。所請似有條理。亦非難從之請。許施似好。令廟堂以草記。稟處。
정조 9년
兵曹右邊捕盜大將具明謙。
정조 9년
李祖源。以禮曹言啓曰。皇壇望位禮時淸齋單子判付內。望位禮齋戒一款。尙無一定之制。或因受敎。別處齋宿一日。或因節目。正殿淸齋二日。此不可不一番釐正。且於節目中。自上用二日齋。諸臣用一日齋。亦甚無義。自卿曹更加商量。指一論理草記稟處事。命下矣。取考謄錄。則先朝丁卯年三月初一日入侍時。傳曰。今番望位禮。正在於受香齋日。豈可比於循例常時展謁。予當淸齋二日。而世子及近侍應從升者。一體淸齋一宿之意。分付。此後則以此定例擧行。皇壇增修儀。成於己巳。而齋戒條有曰。殿下只行望位禮。省牲器則淸齋二日。王世子及近侍應從升者。淸齋一日云。增修儀齋戒條。必因丁卯傳敎而成式矣。至於望拜禮。則先朝辛未年謄錄。以三皇忌辰。各日御苑望拜禮。定式載錄。而無淸齋之語。當宁己亥七月望拜禮時前一日。傳曰。明日應參諸臣大臣外。齋宿與否。摘奸以來。自其翌年庚子。遂有殿下淸齋一日。陪參官及近侍之官應從升者。竝淸齋一宿單子。入啓之事矣。竊詳近日所行望拜禮時。上下只行淸齋一宿者。此與祭享時齋戒不同。一宿淸齋。固無可以更加商量者。而至於望位禮。則先朝下敎及皇壇儀。以殿下淸齋二日爲定者。必以自上雖不親行壇享。方當祭享隔宵之日。且又親詣壇所。則與北苑望拜時。事體自別。故有此二日齋定式。而自上旣行二日齋。則近侍及應從升者。只行一日淸齋。殊涉斑駁。此則似當有商量歸一之道。而臣之愚意。則自上雖行親祭兩宿淸齋後。始詣壇所。今旣不行親祭。只行望位禮之時。亦行兩日淸齋。殊無親祭攝儀分別之義。然此則旣因先朝下敎而定行。今難輕議變通。近侍應從升者。若行二日淸齋。則其在上下一體之義。實合事宜。而此亦先朝所定制。旣無大段掣礙之端。則姑從定例施行。亦無不可。至於望位禮時。隨參百官淸齋一款。傳敎及壇儀。亦無擧論之事。而百官雖不參祭班。望拜禮時陪參人員。旣有齋宿之文。且自上旣已齋宿行禮。則隨參百官。豈可不齋而入參乎。今後則望位禮齋宿單子中。陪參百官淸齋一宿之意。添入爲宜。以此定式施行。何如。傳曰。允。
정조 9년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而懿昭墓忌辰祭齋戒相値。不得爲之之意。敢啓。傳曰。知道。
정조 9년
趙興鎭。以備邊司言啓曰。昨冬因全羅兵使曺學臣陪牌革罷事狀啓草記批旨。有本道如此。外此諸道。安知無此等謬例。因是遍査。不害爲反隅之擧。此等謬例有無。擧實狀聞後。稟處之命矣。依下敎。邑例之同異。爲弊之淺深。竝與矯革便否。而關問諸道矣。卽見諸道狀本。則京畿監司沈頤之。以爲。廣州等三十一邑鎭陪牌人與馬。或有以儲置米會減雇立者。或有軍則或以束伍。或以官隷。或以邑底人。除身役擧行。馬則以儲置米會減責立者。而驪州等六邑。則或因會減之不足。或因卒伍之所願。果有收斂之事。今已革罷。依他邑例。竝皆會減責立。而至於擧行式例。諸邑雖或不同。仍舊爲便云。咸鏡監司李命植。以爲。本道使星往來。不如他道之煩數。馬步軍輪回擧行。而其軍少役煩處。自官雇立或助糧。姑無軍兵難保之端。今欲一例通變。則邑有豐薄。事多掣礙。仍舊擧行。誠合事宜云。平安監司鄭民始。以爲。本道元無陪牌名色。若當使星及巡審之時。則只有騎刷馬旗奉持把立之例。而平壤等三十三邑。奉持與馬匹。皆自民庫雇立。而安州等九邑奉持。則或以束伍。或以納布軍輪回差役。馬則皆自民庫雇立矣。自今永罷輪回之例。竝自各邑民庫官庫。隨時雇立云。慶尙監司李秉模。以爲。蔚山等五邑。慶州等四邑陪牌人馬。或自民庫給價雇立。或設雇保。除雜役責立。措置雖殊。規模已定。其餘列邑。願出錢穀。方便雇立。此或出於姑息牽補之策。恐不可爲悠久遵守之道。今若軍則以次責立。馬則自官雇立。勿爲殖利。出自官庫。則民間應役。比前減半。官中雇給。稍易爲力。庶爲官民兩便之方云。全羅監司趙時偉。以爲。道內陪牌責立。邑各異例。往復列邑。十分講究。軍民收斂之弊。當爲永革。而使客迎候等節。不計爵秩之高下。務從威儀之侈大。孔路各邑。以此難支。若有過去使星之法外責立。當該列邑之科外侵徵者。則從重論勘事。竝請嚴立科條云。黃海監司洪秉纘。以爲。陪把奉持。係是贅役。論其弊則無邑不然。而平山等七邑。前已變通。自官責立。黃州等十六邑。各自本邑防給。盡除其收斂之規。而成給節目。使之永久遵行云。洪忠監司申大升。以爲。本道邑力凋殘。陪牌軍與馬。一倂自官辦出。誠非容易。馬則自官變通。永塞徵斂之源。軍則旣非動一邑。只是次第赴役。則似無難支之弊。依前責立。實合始事慮後之道云。原春監司徐鼎修。以爲。本道處在一隅。使星之行。旣甚稀罕。策應之費。亦不浩繁。軍人之自官責立。馬匹之詳定給價者。使之仍舊貫。至於軍與馬之竝責於束伍騎步及結役民戶者。竝革謬例。自官區處云。開城留守鄭昌聖。以爲。各樣前排馬匹等節。自本營例皆雇立。別無可以釐改之事云。江華留守鄭志儉。以爲。使星往來時。皆以城內受料將卒。責立擧行。元無米錢收斂之弊云矣。大抵諸道。每當使星之行。陪牌軍馬之責立。道各異例。邑各異規。而或有從前擧行之無弊者。或有從後釐正之得宜者。京畿關西海西湖南關東及兩都軍與馬。擧皆自官擔當。至於嶺南湖西則以爲。馬則自官雇立。軍則以次責立。可爲永久無弊之道。北關則以爲。本道使星往來。不如他道之煩數。或有自官之助給。仍舊貫爲便。惟此三道。雖若差殊。而其無徵斂之弊則一也。今若硬定一切之制。欲齊其不齊。則邑有豐薄。路有迂直。使行之疎數。出站之遠近。各自不同。且道內事情。道臣必當周知。有所斟量者。一倂依狀請許施。俾各遵守。毋或有收斂侵撓之弊。而至若完伯狀本中。不計爵秩高下。務從威儀侈大之說。誠不勝駭然。一自癸未頒式之後。不意有此違越之事。湖南如此則他道可知。從今以後。若有路文定式外。冒禁犯科者。則依定式以濫騎律施行。而策應之驛邑。亦爲査現重勘之意。一體分付於諸道道臣兩都留守。以爲嚴飭列邑。遵式擧行之地。何如。傳曰。以此各別嚴飭諸道。俾有實效。可也。
정조 9년
李致中。以吏曹言啓曰。今此大報壇祭進幣瓚爵官預差前承旨朴天行。壇上執禮前執義金履厚。大祝前校理李顯默塡差。而時無職名。令該曹口傳付軍職。何如。傳曰。允。
정조 9년
兵曹口傳政事。副司直朴天行。
정조 9년
李致中。以禮曹言啓曰。觀此各人等上言。則咸安幼學安慶一七代祖灌。自在齠齡。天性至孝。年纔勝冠。名徹楓宸。特拜敦寧參奉。文章德行。實爲嶺外儒宗。高標懿節。寔是一代名臣。行略遺事。昭載邑誌班班可徵。登徹無路。尙此湮沒。得蒙贈秩之典云。而灌雖有可稱之懿行。貤贈之典至重。數百年之後。只因其子孫之上言。而不可遽然許施。固城幼學崔奎燦七代祖均。及當龍蛇之亂。白衣倡義。戮力討賊於泗川晉州等地。斬獲甚多。又於矗城樓前。助郭再佑。終日督戰。賊仍夜遁。遂復泗川。固城鎭海等縣。一路倚重。其時事績。招諭使金誠一狀本及巡營日記邑誌。班班可考。其後乙巳海寇之警。挺身勦擊。不日掃盪。宣廟朝。賜書褒嘉。階止通政。依他例特蒙贈職之典云。而均之臨亂仗義。建此殊績。果如其言。則雖甚可尙。久遠之事。難以憑信。貤贈之典。不可輕議。竝只置之。扶餘幼學李英元祖喜之。愛君忠國之誠。矢死靡悔。最爲凶徒之忌嫉。首被湛滅之慘毒。當此褒奬諸臣之日。依舊布衣。未蒙一視之澤。特命有司議贈云。而値玆甲辰重回之歲。褒忠奬節之恩。遍及於翼戴效死諸臣。而喜之等五士。雖云韋布。同是捨命效忠之人。獨未蒙一視之澤。其子孫向隅之歎。不是異事。而係是恩典。臣曹不敢擅便。上裁。何如。傳曰。此公事。混置留中𨋀。尙未判下矣。今因他文書考閱。始覺得。從後指一稟處。可也。
정조 9년
趙興鎭。以兵曹言啓曰。備邊司啓目。觀此前兵曹判書李𡊠所啓。則以爲。闕門事體。何等至重。深夜留門。尤係自別。而旣無文蹟。使之許入。誠極疎虞。自今爲始。留門命下之後。以某官入來某司。下隷之因事應入者爲幾名。政院成標紙踏印。若宋朝墨勅之制。傳于標信宣傳官及守門將。標紙所錄外。切勿許入。守門將。以某更某官某司下隷幾名入來之意。牒呈本曹。依衛所巡更單子之例。翌日一體入啓事。定式施行亦爲白有臥乎所。關門事體。關係至重。跟率隨品。而輒多濫入之弊。掌標定制。而猶有故犯之患。雖在平晝。固當隨現而痛繩。況値深夜。尤宜立法而另飭。今此奏語。儘有意見。而以其本事旣係通變。諸見未免參差是白在果。所陳各項條件。別無掣肘難處之端。足爲簡要易行之道。而但文蹟一款。合有商量者。今若自政院成出標紙。以資憑照。則門禁之法。不在騎曹。而全屬政院。揆以事面。已涉卽當是白遣。又況坐直承宣。或値竝登筵席。則雖有卽速擧行之事。等待遲滯。勢所必然。標紙段令騎曹句管下鑰後。若有留門之擧是白去等。結束吏先以某官入來。告于騎曹入直堂上。某官幾員。跟隨幾名是如成出。踏印小紙。待標信祗受。親授於宣傳官。轉及守門將。許入時按此憑考是白遣。該司吏隷之應入者段置。亦遵此例爲白乎旀。至於守門將報騎曹翌日啓聞事段。衛將報更之例。足可旁照。依所奏施行。恐爲穩當是白乎旀。大抵門禁之弛嚴。專係騎曹之寬猛。而襲謬居多。守法絶少。嚴之過而反致罣礙。弛之久而便歸蕩然。以至留門等節。尙無劃一之規。事之無謂。孰甚於此。此後則以此定式憑考恪遵。俾無如前臨時撓雜之弊。何如啓。留門出入。須有墨勅。始許往來。不但宋時爲然。我朝故事。亦有可據之例。而挽近以來。此規全廢。殆無防閑已乙于。年前因特敎定式。未閉前仍留。則用宣傳標信。已閉後留門。則用開門標信。標信齎去宣傳官。持標信仍留本門。待還閉。與守門將眼同按鑰。然後還納。雖以出入言之。除非符信之別爲祗受。則必待政院兵曹知委擧行。此蓋略存墨勅之意。無至如前太疎忽也。今若復創墨勅。將此考準。則所以施行之方。不可無一定之規度。要之簡而易行。可無無實之患。近日入直兵曹堂上。頗諳曹中事務。使之具意見草記。待啓下。更自本司。指一稟處爲良如敎事。命下矣。闕門事體。關係至重。深夜開閉。尤宜審愼。重臣所奏。儘有意見。備局回啓。亦涉穩當。而年前因特敎定式之後。留門之法。比前截嚴矣。今又以標紙憑照。則尤合愼重之道。而標信留門。不容少緩。臨其急遽之時。成出文蹟。傳于宣傳官。則其間遲滯。勢所必然。標紙以木板。預爲印出某官幾員。下隷幾名。臨時塡書。標信祗受時。傳于宣傳官。照此許入。則足爲防閑之節。且無遲滯之慮。而第念標紙行用。亦有掣礙之端。陵園動駕日親臨誓戒時。每當留門。侍衛百官軍兵役人。或由敦化門入來。或由金虎門入來。標紙憑準。決難擧行。然則所謂標紙。只行於數小人出入之時。不得行於許多人紛挐之際。揆以事面。殊涉不一。標紙創用。似難輕議。更令廟堂稟處。何如。傳曰。今姑置之。
정조 9년
趙興鎭。以兵曹言啓曰。別雲劍鄭昌聖。時無職名。依例口傳付軍職。何如。傳曰。允。
정조 9년
趙興鎭。以兵曹言啓曰。前後墻垣石役。效勞甚多。三營門策應將校等。令該曹問名。具別單草記。以爲論賞之地事。命下矣。依傳敎。問于三營門。前後築墻時策應將校等姓名。別單書入之意。敢啓。傳曰。知道。
정조 9년
趙興鎭。以兵曹言啓曰。凡於殿試。親臨與命官。前期稟旨後。節目磨鍊事。已有定式矣。今此謁聖武科殿試。何以爲之。而處所以何處擧行乎。敢稟。傳曰。以春塘臺親臨磨鍊。可也。